รายงานคณะกรรมการตรวจสอบ 

บริษัท จีเอ็มเอ็ม แกรมมี่ จำกัด (มหาชน) และบริษัทย่อย

คณะกรรมการตรวจสอบได้รับการแต่งตั้งโดยมติที่ประชุมคณะกรรมการบริษัทตั้งแต่ปี 2542
ตามแนวทางที่ตลาดหลักทรัพย์แห่งประเทศไทยกำหนด ซึ่งปัจจุบันประกอบด้วยกรรมการอิสระจำนวน
3 ท่าน และมีผู้อำนวยการฝ่ายตรวจสอบภายในทำหน้าที่เลขานุการคณะกรรมการตรวจสอบ

คณะกรรมการตรวจสอบมีขอบเขตหน้าที่และความรับผิดชอบในการสอบทานงบการเงิน
การเปิดเผยข้อมูลในรายงานทางการเงินและรายการที่มีความเกี่ยวโยงกันหรือมีความขัดแย้งทางผลประโยชน์
ให้มีความถูกต้อง ครบถ้วน เชื่อถือได้ และประสานงานกับฝ่ายตรวจสอบภายใน ผู้สอบบัญชี
และฝ่ายบริหารของบริษัทในการสอบทานระบบการควบคุมภายใน
และดูแลการปฏิบัติงานให้เป็นไปตามกฎหมายและข้อกำหนดที่เกี่ยวข้อง
รวมทั้งพิจารณาให้ความเห็นชอบแผนงานการประเมินผลการปฏิบัติงานและผลตอบแทนของฝ่ายตรวจสอบภายใน
และคัดเลือกและเสนอแต่งตั้งผู้สอบบัญชีและค่าสอบบัญชีประจำปี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย
และมีการประเมินผลการปฏิบัติงานตนเองของคณะกรรมการตรวจสอบ
เพื่อให้แน่ใจว่าคณะกรรมการตรวจสอบได้ปฏิบัติหน้าที่ตามขอบเขตที่ได้รับมอบหมายอย่างครบถ้วนและมีประสิทธิผล

ในปี 2547 คณะกรรมการตรวจสอบได้มีการประชุมทั้งสิ้น 4 ครั้ง ซึ่งสรุปสาระสำคัญได้ดังนี้

1.  พิจารณาสอบทานงบการเงินรายไตรมาสและงบการเงินประจำปี 2547
    รวมทั้งการเปิดเผยข้อมูลที่เป็นสาระสำคัญ
    โดยมีการประชุมหารือแลกเปลี่ยนความคิดเห็นร่วมกับ ฝ่ายตรวจสอบภายใน ผู้สอบบัญชี
    และฝ่ายบริหาร เพื่อให้รายงานทางการเงินมีความถูกต้อง ครบถ้วน เป็นที่เชื่อถือได้

2.  พิจารณาสอบทานความเพียงพอของระบบการควบคุมภายในร่วมกับฝ่ายตรวจสอบภายใน
    ผู้สอบบัญชี และฝ่ายบริหาร

3.  พิจารณารายงานผลการตรวจสอบของฝ่ายตรวจสอบภายใน ในแต่ละไตรมาส
    รวมทั้งติดตามผลการปฏิบัติงานของบริษัทฯและบริษัทย่อยตามข้อสังเกตและข้อเสนอแนะของฝ่ายตรวจสอบภายใน
    และผู้สอบบัญชี และให้ความเห็นชอบแผนการตรวจสอบประจำปี 2548
    ของฝ่ายตรวจสอบภายใน ซึ่งจัดทำขึ้นโดยพิจารณาถึงปัจจัยความเสี่ยงที่อาจเกิดขึ้น
    นอกจากนี้ได้มีการทบทวนกฎบัตรของหน่วยงานตรวจสอบภายในให้สอดคล้องกับมาตรฐานการตรวจสอบภายใน
    และเพื่อให้งานตรวจสอบภายในสามารถสนับสนุนให้คณะกรรมการตรวจสอบสามารถปฏิบัติงานตามกฎบัตร
    ของคณะ กรรมการตรวจสอบได้อย่างมีประสิทธิผล

4.  พิจารณาสอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจ
    โดยประสานงานกับผู้บริหารและฝ่ายตรวจสอบภายใน

5.  พิจารณาเสนอแต่งตั้งผู้สอบบัญชีของบริษัทฯและบริษัทย่อย และพิจารณาค่าสอบบัญชี ทั้งนี้สำหรับปี
    2548 คณะกรรมการตรวจสอบได้พิจารณาเสนอแต่งตั้งบริษัท สำนักงาน เอินส์ท แอนด์ ยัง
    จำกัด อีกวาระหนึ่งโดยเสนอ นาย ณรงค์ พันตาวงษ์ ผู้สอบบัญชีรับอนุญาต เลขทะเบียน 3315
    หรือ นายรุทร เชาวนะกวี ผู้สอบบัญชีรับอนุญาต เลขทะเบียน 3247 เป็นผู้สอบบัญชีของบริษัทฯ
    หรือนางสาวทิพวัลย์ นานานุวัฒน์ ผู้สอบบัญชีรับอนุญาต เลขทะเบียน 3459
    เป็นผู้สอบบัญชีของบริษัทย่อย พร้อมทั้งพิจารณาค่าสอบบัญชี
    ซึ่งคณะกรรมการบริษัทได้พิจารณาให้ความเห็นชอบแล้ว
    และจะนำเสนอต่อที่ประชุมสามัญผู้ถือหุ้นประจำปีเพื่อพิจารณาอนุมัติต่อไป

6.  พิจารณาสอบทานการเปิดเผยข้อมูลในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน
    โดยพิจารณาสอบทานกระบวนการ วิธีปฏิบัติ ระเบียบข้อบังคับของบริษัท
    เพื่อให้การอนุมัติรายการและการเปิดเผยเป็นไปตามข้อกำหนดหรือประกาศของตลาดหลักทรัพย์แห่งประเทศไทยอย่างถูกต้องและครบถ้วน
    รวมทั้งพิจารณาเห็นชอบและหรืออนุมัติรายการที่เกิดขึ้นตามที่ฝ่ายบริหารเสนอ
    สำหรับรายการที่ฝ่ายบริหารสามารถดำเนินการพิจารณาอนุมัติได้เอง
    ฝ่ายบริหารได้จัดทำสรุปรายการที่เกี่ยวโยงกันหรือรายการที่อาจมีความขัดแย้งทางผลประโยชน์ประจำปีเพื่อให้ฝ่ายตรวจสอบภายในสอบทาน
    และนำเสนอคณะกรรมการตรวจสอบรับทราบ

จากการปฏิบัติหน้าที่ดังกล่าวข้างต้น คณะกรรมการตรวจสอบมีความเห็นว่า
โดยรวมบริษัทและบริษัทย่อยมีระบบการควบคุมภายในที่มีประสิทธิภาพเพียงพอและเหมาะสมกับการดำเนินธุรกิจของบริษัท
โดยไม่พบข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อความถูกต้อง
และเชื่อถือได้ของรายงานทางการเงินและประสิทธิภาพประสิทธิผลในการบรรลุเป้าหมายขององค์กร
รวมทั้งมีระบบการควบคุมภายในเกี่ยวกับการทำ ธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอและเหมาะสม
นอกจากนี้บริษัทยังให้ความสำคัญต่อการพัฒนาระบบการควบคุมภายในและระบบบริหารความเสี่ยงอย่างต่อเนื่อง
โดยคำนึงถึงประสิทธิภาพและประสิทธิผลสูงสุดต่อองค์กร
และบริษัทได้จัดทำนโยบายการกำกับดูแลกิจการที่ดี
ตลอดจนคู่มือจริยธรรมธุรกิจและข้อพึงปฏิบัติในการทำงานเป็นลายลักษณ์อักษร เพื่อให้กรรมการ
ผู้บริหาร และพนักงานยึดถือปฏิบัติ เพื่อเสริมสร้างให้บริษัทและบริษัทย่อยมีการกำกับดูแลกิจการที่ดี
(Good Corporate Governance) ยิ่งขึ้น

(นายบรรยง พงษ์พานิช)

 ประธานกรรมการตรวจสอบ

 28 กุมภาพันธ์ 2548